**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottságának 2025. május 27-i ülésére**

**Javaslat a 2025/2026. nevelési évben indítható óvodai csoportok számának és létszámának meghatározására**

A nemzeti köznevelésről szóló 2011. évi CXC. törvény (a továbbiakban: Nkt.) 83. § (2) bekezdés d) pontja alapján a fenntartó határozza meg az adott nevelési évben indítható óvodai csoportok számát. Az Nkt. 25. § (7) bekezdése kimondja, hogy az óvodai csoportra, iskolai osztályra, kollégiumi csoportra megállapított maximális létszám a nevelési év, illetve a tanítási év indításánál a fenntartó engedélyével legfeljebb húsz százalékkal átléphető. Az emelt létszám nem haladhatja meg az alapító okiratban meghatározott létszámot.

Az óvodai jelentkezésre és felvételre a 2025/2026. nevelési évre vonatkozóan Szombathely Megyei Jogú Város Önkormányzata által fenntartott 18 óvodában a 21/2025. (II.26.) KOCB számú határozatban foglaltaknak megfelelően 2025. május 5. és május 6. napja között került sor. A jelentkezés valamennyi intézményben törvényes keretek között, zökkenőmentesen zajlott le, az igazgatók a törvényi szabályozás betartása mellett odafigyeltek a szülői igényekre is.

Az Nkt. 8. § (2) bekezdése szerint a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. E paragrafus alapján be kell íratni azt a kisgyermeket az óvodába, aki 2025. augusztus 31. napjáig betölti a harmadik életévét.

Az Nkt. 8. § (1) bekezdése alapján az óvoda felveheti azt a gyermeket is, aki a harmadik életévét a felvételtől számított fél éven belül betölti, feltéve, hogy a településen található, az érintett településen lakóhellyel, ennek hiányában tartózkodási hellyel rendelkező minden hároméves és annál idősebb gyermek óvodai felvételi kérelme teljesíthető.

Az Nkt. 49. § (3) bekezdése kimondja, hogy az óvoda köteles felvenni, átvenni azt a gyermeket, aki életvitelszerűen az óvoda körzetében lakik (kötelező felvételt biztosító óvoda). Az óvodai felvétel, átvétel jelentkezés alapján történik.

Az önkormányzati óvodák a 2025/2026. nevelési évre összesen 565 gyermeket vettek fel. A felvett gyermekek közül 527 gyermek kezdi meg 2025. szeptember 1. napján a nevelési évet. Az előre beiratkozott, nevelési év közben folyamatosan óvodát kezdő gyermekek létszáma 38 fő.

Előzőek alapján Szombathelyen a 18 önkormányzati fenntartású óvodában szeptemberben összesen 2158 kisgyermek kezdi meg a nevelési évet.

Az Nkt. 4. melléklete határozza meg az óvodai csoportok minimális /13 fő/, maximális /25 fő/ és átlaglétszámát /20 fő/. Az Nkt. 25.§ (7) bekezdése alapján a 20 %-os eltéréssel szeptembertől a maximális csoportlétszám 30 fő lehet.

Az óvodai jelentkezések alapján az óvodákban átlagosan 21 fős csoportlétszámokkal indulhat a 2025/2026. nevelési év. A nevelési év folyamán az előre beiratkozott gyermekek folyamatos megjelenésével és a szakvéleménnyel rendelkező sajátos nevelési igényű gyermekek statisztikai létszámát figyelembe véve az óvodák a nevelési év végére érik el a törvényben meghatározott maximális csoportlétszámot.

Az óvodai beíratási adatok és az óvodaigazgatókkal történt előzetes egyeztetések alapján az Önkormányzat által fenntartott óvodákban 2025. szeptember 1. napjától 104 óvodai csoport indítása indokolt.

A 2025. szeptember 1. napján indítható csoportok számát, létszámát az előterjesztés melléklete tartalmazza.

A 2025. szeptemberi indulólétszám több óvoda esetében meghaladja az Nkt.-ben meghatározott 25 fős maximális csoportlétszámot, melyhez az Nkt. 25.§ (7) bekezdése alapján szükséges a fenntartó engedélye. Az előterjesztés mellékletét képező táblázatban látható, hogyan alakulnak a csoport átlaglétszámok az egyes óvodákban 2025. szeptemberében és 2026. májusában.

Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (2) bekezdés 10. pontja a Kulturális, Oktatási és Civil Bizottság hatáskörébe utalta az óvodai csoportok számának, a csoportok létszámának meghatározását.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. május „ ”**

**/:Dr. László Győző:/**

**HATÁROZATI JAVASLAT**

**.../2025. (V.27.) KOCB. sz. határozat**

1. Szombathely Megyei Jogú Város Közgyűlésének Kulturális, Oktatási és Civil Bizottsága Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (2) bekezdés 10. pontjában kapott felhatalmazás alapján az önkormányzati óvodákban a 2025. szeptember 1. napjától indítható óvodai csoportok számát, és a maximálisan felvehető gyermekek létszámát (azzal, hogy a létszám egy csoportban sem lépheti túl a 30 főt) az alábbiak szerint fogadja el:

|  |  |  |
| --- | --- | --- |
| Óvodák | Csoportok száma | Engedélyezett maximális szeptemberi induló létszám |
| Aréna Óvoda | 9 | 240 |
| Barátság Óvoda | 6 | 150 |
| Benczúr Óvoda | 4 | 109 |
| Donászy M. Óvoda | 6 | 143 |
| Gazdag E. Óvoda | 8 | 214 |
| Hétszínvirág Óvoda | 7 | 175 |
| Játéksziget Óvoda | 5 | 130 |
| Kőrösi Óvoda | 7 | 185 |
| Margaréta Óvoda | 5 | 150 |
| Maros Óvoda | 4 | 100 |
| Mesevár Óvoda | 5 | 130 |
| Mocorgó Óvoda | 6 | 150 |
| Napsugár Óvoda | 5 (2 nemzetiségi csoport) | 145 |
| Pipitér Óvoda | 6 (2 nemzetiségi csoport) | 160 |
| Szivárvány Óvoda | 7 | 189 |
| Szűrcsapó Óvoda | 8 | 214 |
| Vadvirág Óvoda | 3 | 86 |
| Weöres S. Óvoda | 3 | 90 |
| **Összesen:** | 104 | 2760 |

1. A Bizottság az Nkt. 25.§ (7) bekezdése alapján engedélyezi, hogy az óvodák a 25 fős maximális csoportlétszámot átlépjék az előterjesztés melléklete szerint.

**Felelősök:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

(a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal